R. Fico, predseda vlády SR: (2009-12-03):
Je škoda, že sme nepredstavili, a to sa netýka len slovenskej vlády, ale týka sa to celej politickej scény, ale aj celej Európy, Lisabonskú zmluvu v atraktívnejšom svetle. Zdá sa, že ide o akýsi nepodstatný, komplikovaný právny predpis, ale všetci si uvedomujeme, že ide o predpis, ktorý nanovo upravuje vnútorné vzťahy fungovania Európskej únie. Je to významný medzinárodný dokument, ktorý smeruje aj k ustanoveniu rôznych nových funkcií v rámci Európskej únie, či už ide o predsedu Európskej rady, ktorú nazývame pracovne prezidentom Európskej rady, alebo, či už ide o vysokého predstaviteľa Európskej únie pre spoločnú zahraničnú politiku. Vážené dámy a páni, predstava vlády Slovenskej republiky pri nomináciách na tieto posty spočívala v tom, že prezidentom Európskej rady by mal byť, alebo Európskej únie, by mal byť človek, ktorý je všeobecne medzinárodne známy, akceptovaný. Človek, ktorý má za sebou dlhodobé skúsenosti v politike nielen na národnej, ale aj na medzinárodnej úrovni. Neočakávali sme od funkcie prezidenta Európskej únie len akúsi úlohu koordinátora, alebo človeka, ktorý bude zvolávať zasadnutia a riadiť tieto zasadnutia. Prevládol druhý názor a Európske únia sa nakoniec dohodla na tom, že prezidentom Európskej únie alebo predsedom Európskej rady, používam obidva výrazy, sa stal belgický premiér Herman Van Rompuy, ktorého určite všetci dobre poznáme, pretože nie je to tak dávno, čo navštívil aj Slovenskú republiku. Stane sa prezidentom Európskej únie na obdobie dva a pol roka, ale určite je dôležité podčiarknuť, že má za sebou 30-ročnú politickú prax. Bol viackrát ministrom a takisto bol predsedom a podpredsedom belgickej vlády. Ak dokázal zvládnuť veľmi náročnú situáciu v Belgicku, situáciu, ktorá sa týkala flámsko-valónskeho sporu, kde naozaj nebolo už ďaleko od rozpadu jednotného štátu, tak nie sú pochybnosti ani o tom, že zvládne prípadné spory v rámci Európskej únie. Takéto rozhodnutie padlo. Vláda Slovenskej republiky ho rešpektuje, chce ho rešpektovať a chcem potvrdiť, že belgický premiér, pán Herman Van Roumpuy bude mať, samozrejme, aj našu plnú podporu pri prijímaní rozhodnutí, ktoré budú mimoriadne dôležité. Chcel by som vás informovať o tom, že existovala dohoda medzi dvoma najvýznamnejšími frakciami v rámci Európskeho parlamentu medzi EPP a Stranou európskych socialistov, že pozíciu prezidenta budú nominovať práve predstavitelia ľudových a konzervatívnych strán a predstaviteľku alebo predstaviteľa, ktorý bude reprezentovať Európsku úniu v zahraničnej politike, bude predkladať PES, teda Strana európskych socialistov. To sa aj stalo a som veľmi rád, že bola navrhnutá za vysokú predstaviteľku Európskej únie pre spoločnú zahraničnú politiku britská členka Európskej komisie pani Ashtonová. Má to viacero výhod. Po prvé je to veľmi skúsená politička. Pracovala v oblasti obchodu a súťaže. Je to politička, ktorá, samozrejme, má bohaté skúsenosti aj z vlastnej krajiny, ale je tu aj určité vyrovnávanie pozícií medzi ženami a mužmi. Je to určite prestížny post v rámci Európskej únie a preto som rád, že sme dali príležitosť pre všetkých, nie iba mužom, ako sa niekedy, bohužiaľ, stáva. Vláda Slovenskej republiky podporila aj myšlienku, aby sa predsedom Európskej komisie opäť stal José Manuel Barroso, skúsený európsky politik, a potešila nás aj správa, akú pozíciu zaujme nový komisár Slovenskej republiky alebo za Slovenskú republiku Maroš Šefčovič, bývalý veľvyslanec Slovenskej republiky pri Európskej únii. Je to významná pozícia podpredsedu Európskej komisie a bude mať na starosti medziinštitucionálne vzťahy, bude treba naozaj mať na starosti vzťahy medzi Európskou radou, komisiou a Európskym parlamentom, budeme mať naozaj obrovské množstvo informácií. Myslím si, že je to obrovský úspech, diplomatický úspech Slovenskej republiky a netreba si všímať poznámky, ktoré prichádzajú zo strany opozície, pretože nechcem k tomu ani ja teraz zaujímať nejaké sarkastické poznámky, pretože je zrejmé, že je to úspech a úspech sa v tejto krajine jednoducho nenosí. Nosia sa len zlé správy a neúspechy. Ďakujem pekne, pán predseda. (Potlesk.)